თაღიევი: ნავთობი (ფილმი)

თაღიევი: ნავთობი () — აზერბაიჯანული მხატვრული ფილმი, რომელიც აზერბაიჯანელი მილიონერისა და ფილანტროპის, ჰაჯი ზეინალაბდინ თაღიევის ცხოვრებასა და მოღვაწეობას ეძღვნება.

ფილმის მთავარი პროდიუსერია არზუ ალიევა, პროდიუსერი — ორმან ალიევი, რეჟისორი — ზაურ გასიმლი. სცენარის ავტორები არიან ისმაილ იმანი, ასიფ ისგანდერლი და ზაურ გასიმლი. ოპერატორი — ვლადიმერ არტემიევი, დამდგმელი მხატვარი — საბუჰი ათაბაბაევი, კოსტიუმების დიზაინერი — ვუსალ რაჰიმი, კომპოზიტორი — ეთიბარ ასადლი.

მთავარ როლში მონაწილეობს სახალხო არტისტი ფარვიზ მამედრზაევი, ასევე გურბან ისმაილოვი, მამედ საფა, ასევე დამსახურებული მსახიობები რასიმ ჯაფარი, ელშან რუსტამოვი და ნათავან ჰაჯიევა.

 შინაარსი 
ფილმი ოთხნაწილიანი მხატვრული ფილმის პირველი ნაწილია, რომელიც ჰაჯი ზეინალაბდინ თაღიევის ცხოვრების სხვადასხვა ეტაპს ასახავს. ფილმი გვითხრობს მე-19 საუკუნის ბოლოსა და მე-20 საუკუნის დასაწყისში ბაქოსა და აზერბაიჯანის სხვადასხვა რეგიონში მიმდინარე მნიშვნელოვან ისტორიულ მოვლენებს.

ფილმის გადაღების იდეა დაემთხვა ჰაჯი ზეინალაბდინ თაღიევის გარდაცვალებიდან ასი წლისთავს, რაც 2024 წელს ოთხნაწილიანი სერიის შექმნის სტიმულად იქცა. პროექტის მიზანია აზერბაიჯანის ისტორიის ამ პერიოდის შესწავლა და ეროვნული ღირებულებების პოპულარიზაცია. სიუჟეტი დეტალურად აღწერს მის წინაშე მდგარ გამოწვევებს, მიღებულ გადაწყვეტილებებს, საზოგადოების მხარდაჭერასა და განათლების სფეროში განხორციელებულ მნიშვნელოვან ინიციატივებს.

ფილმში განსაკუთრებული ყურადღება ეთმობა ჰაჯი ზეინალაბდინ თაღიევის წვლილს აზერბაიჯანის ნავთობის ინდუსტრიის განვითარებაში, ბაქოს ინფრასტრუქტურის ჩამოყალიბებაში, აგრეთვე მის როლს საგანმანათლებლო სფეროში, მათ შორის მუსლიმურ აღმოსავლეთში გოგონების პირველი სკოლის დაარსებაში.

 ფილმის შესახებ 
მხატვრული ფილმის პრემიერა 2024 წლის 4 აპრილს გაიმართა ჰეიდარ ალიევის ცენტრში. წარმოების მასშტაბის გათვალისწინებით, ფილმი აზერბაიჯანული კინოს ისტორიაში მნიშვნელოვან მოვლენად მიიჩნევა.

გადაღებები 76 სხვადასხვა ლოკაციაზე მიმდინარეობდა. მასობრივ სცენებში მონაწილეობდა 2500-ზე მეტი ადამიანი. ისტორიული ეპოქის რეალისტურად წარმოსაჩენად შეიქმნა 300-ზე მეტი დეკორაცია. თაღიევის ცხოვრების პერიოდის ავთენტურად ასახვის მიზნით, ფუნქციონირებდა სპეციალური სამკერვალო სახელოსნო, სადაც დამზადდა ტანსაცმლის მრავალრიცხოვანი ნიმუშები, აქსესუარები, სამკაულები და სპეციალური რეკვიზიტი.

ფილმი გადაიღო ბაქოს მედია ცენტრმა ჰეიდარ ალიევის ფონდის, აზერბაიჯანის კულტურის სამინისტროსა და კინოსააგენტოს მხარდაჭერით.

 იხილეთ აგრეთვე 

 ჰაჯი ზეინალაბდინ თაღიევი

 სქოლიო 

კატეგორია:აზერბაიჯანულენოვანი ფილმები